Izvor: N1

Danas je u sjedištu SDP-a održan sastanak Zorana Milanovića i suradnika s predstavnicima Zbora udruga veterana hrvatskih gardijskih postrojbi i Udruge specijalne policije.

"Danas smo pozvani na sastanak od strane SDP-a, bio je u svezi poglavlja 23 i 24 i odnosa sa Srbijom. Željeli smo naučiti Milanovića i SDP demokraciji i dijalogu. Razgovarali smo uglavnom", kazao je branitelj Dražimir Jukić.

VEZANE VIJESTI Kovač poručio Vučiću da ponese popis osumnjičenih ako dolazi

Na izjavu se nadovezao i Josip Klemm. "Treba reći prvo da su hrvatski branitelji ovakve sastanke napravili i s predsjednicom, kao i s Andrejem Plenkovićem", rekao je Klemm. "Ne želimo da se političari služe huškačkim jezikom. Pozivamo javnost da se smire tenzije, da uspostavi odnose s Republikom Srbijom i da se omogući mogućnost radnih sastanaka. Ovako nigdje nećemo doći. Nakon izbora se nitko ne brine o nama. To smo rekli i Milanoviću. Mi smo protiv zatvaranja granica, jer to neće dovesti nidokud. Mi se zalažemo za dijalog i mislimo da smo na dobrome pravcu, bez obzira što nismo naišli na razumijevanje. Milanović možda ima nabrijaniji stav, mislimo da ipak trebamo sjesti za stol, u cilju pronalaska naših nestalih, ali i zbog dobrosusjedkih odnosa", rekao je Klemm.

"Mi ovdje nismo ni došli da nailazimo na razumijevanje. Imamo stav kao hrvatski branitelji. Mi nismo tu da se bavimo politikom. Ne želimo generaciji koja sad ima 20 godina govoriti o ratu. Imamo dovoljno životnog iskustva da znamo što smo prošli i ne želimo našoj mladoj generaciji da proživljava našu sudbinu", rekao je Klemm.

Dodao je da branitelji ne mogu birati političare u Srbiji, ali traže dijalog. "Kad bi se razgovaralo za jednim stolom s Vučićem, da predsjednica to inicira, sigurno bi se došlo do konkretnih rezultata", kazao je Klemm.

Na novinarsko pitanje je li braniteljima Franko Vidović prihvatljiv kandidat za ministra branitelja, Jukić je kazao da se oni u odlučivanje o ministru ne žele miješati. "To će odlučiti opcija koja pobijedi", kazao je Jukić. Klemm je kazao da se branitelji ne boje izbora novoga resornog ministra. "Mi smo toliko napredovali u stavovima i u zajedništvu, da će svatko tko dođe na vlast, morati razgovarati s braniteljima. Pokazali smo i da bolje razumijemo vanjsku politiku nego naši političari", rekao je Klemm. "Mi smo spremni na dijalog sa svima, koji žele dobro ovoj zemlji i u gospodarskom smislu, ali i u rješavanju problema hrvatskih branitelja", kazao je Jukić.

Branitelji će, istaknuo je Klemm, dići svoj glas ukoliko se u budućnosti pojavi bilo tko tko bi narušavao dobrosusjedske odnose, i nastojati to spriječiti. Konkretno smo s Milanovićem razgovarali kako Srbiju nagovoriti da ne osuđuje hrvatske branitelje, rekao je Klemm. "Malo smo zamijenili teze. Svi znamo što se ovdje dogodilo, a pričamo o Bljesku i Oluji, koji su rezultat onoga što je, nažalost, produkt srbijanske politike", rekao je Klemm, istaknuvši potrebu za dijalogom.

Dotaknuli su se i slučaja generala Krstičevića. Kazali su da se mediji služe određenim konstrukcijama. "General Krstičević bio je zapovjednik legendarne IV. gardijske brigade. Ovo je sad predizborna kampanja, u kojoj je sve dozvoljeno. I ovaj današnji sastanak rezultat je predizborne kampanje, mi smo toga svjesni. Mogli smo u 4 godine razgovarati i s gospodinom Milanovićem, ali nije bilo mogućnosti", zaključio je Jukić, ponovivši spremnost branitelja na dijalog i sa Srbijom, kao i s hrvatskim političarima.

Podsjetimo, predsjednik SDP-a Zoran Milanović prošloga je tjedna održao sastanak s predsjednikom Republičke koordinacije udruga iz Domovinskog rata "Dr. Franjo Tuđman", Đurom Dečakom. Jedna od glavnih tema razgovorao bio je zakon o univerzalnoj jurisdikciji.

00:00 Izvor: N1

Milanović je nakon sastanka rekao da je ovo bilo prvi puta u deset godina da je pozvan na ovakav sastanak i da se sa zadovoljstvom odazvao.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.